自鄱陽泛江至星子
作者：李綱
朝代：宋

paragraphs: 我行黟歙間，山隴如黏蠔。
澗水互縈繞，路石何墝嶅。
深谷四無景，峻嶺干雲霄。
朝行嵐氣合，暮宿怪禽號。
吾雖一險夷，無乃徒御勞。
及兹夏潦漲，弭節俯江臯。
試命具舟檝，聊以釋煩囂。
巨浸與天永，東流日滔滔。
來檣與去櫂，倐忽馳千艘。
進舟枕席間，舟子巧所操。
江山遞隱見，景物資遊遨。
頗同謫仙人，醉著宫錦袍。
長嘯倚柁樓，軒然詠離騷。
心隨八極遠，身逐秋鴻髙。
風帆擘巨浪，大櫓駕雲濤。
百里須臾間，千里不崇朝。
快哉可以賀，把酒持蟹螯。